Danmark er det europæiske land, hvor det er lettest at drive en virksomhed og ligger samlet set lavt i EU i forhold til de samlede skatter, som en mellemstor virksomhed skal betale. Det viser en global rangliste udarbejdet af Doing Business, en analyseafdeling under Verdensbanken.

Tabellen for 2013 placerer Danmark som nummer fem ud af 185 lande, hvilket betyder, at Danmark er det højest placerede europæiske land foran Norge på sjettepladsen og Storbritannien på syvendepladsen.

»Det fortæller os, at den danske regering har formået at producere den rette mængde regulering, der er effektiv, og let at implementere. Det gør det let for entreprenører at operere i Danmark,« siger Jean Michel Lobet, medforfatter af rapporten Ease of Doing Business, til Information.

»Administrativt er det smertefrit at operere i Danmark sammenlignet med andre lande i EU, handlen på tværs af grænser er let og strømlinet, og skatteniveauet er ikke dårligt sammenlignet med andre lande,« tilføjer han.

Skattetryk

Rapporten viser, at et lands nominelle selskabsskatteprocent langtfra er det eneste kriterium, der er vigtigt for virksomheder, når de skal vælge, hvor de skal slå sig ned. Andre faktorer, der spiller ind, er f.eks. hvor let det er at få byggetilladelse, hvor let det er at registrere en virksomhed, at beskytte sine investeringer og låne penge.

»Hvor et land placerer sig afhænger i høj grad af, hvilken type virksomhed, det er. Virksomheder kigger på skatteprocenten, men det er ikke det eneste, de ser på,« siger Nicolas Veron, senioranalytiker i tænketanken Bruegel, i Bruxelles.

Bo Sandemann Rasmussen, professor i økonomi fra Århus Universitet, er enig. Han mener, at Danmarks flotte placering på ranglisten viser, at Danmark trods relativt høje produktionsomkostninger kan klare sig i den globale konkurrence.

»Der er ingen tvivl om, at i forhold til økonomisk og politisk stabilitet, adgangen til en veluddannet arbejdsstyrke, fraværet af korruption, de velfungerende offentlige myndigheder – alt det fungerer vældig godt i Danmark,« siger Sandemann Rasmussen.

»Det viser, at vi kan tillade os at have relativt høje lønomkostninger og skatter, uden at det gør det umuligt for virksomheder at slå sig ned i Danmark,« siger han.

Skatteniveauet spiller imidlertid en vigtig rolle, mener begge, og en lav selskabsskat kan være med til at tiltrække virksomheder. Men også hvad angår skatteniveau, klarer Danmark sig ifølge Doing Business’ skattetabeller pænt. Mens det nominelle niveau ligger relativt højt i Europa er det nemlig langtfra hele historien om, hvad en virksomhed reelt betaler i skat.

»Det er indviklet,« siger Simon Tilford, cheføkonom i tænketanken Centre for European Reform i London.

»Tyskland har for eksempel en meget høj skatteprocent, men har til gengæld meget generøse fradragsordninger, så det virkelige billede er langt mere nuanceret,« tilføjer han.

Det samme er tilfældet i Danmark. På Udenrigsministeriets hjemmeside lokkes de udenlandske virksomheder med, at Danmark har et »selskabsskatteniveau på 25 procent, hvilket er under det europæiske gennemsnit«.

»Det reelle niveau er mindre, eftersom udgifter til virksomheden og afskrivninger kan trækkes fra i skat,« skriver Udenrigsministeriet.

Ifølge Doing Business er ’profitbeskatningen’ i Danmark 20 procent.

»Der er som regel stor forskel på den egentlige skatteprocent og den nominelle skatteprocent,« forklarer Veron.

En anden faktor er de øvrige skatter – udover selskabsskatten – en virksomhed skal betale for at operere i et land. Det er bl.a. arbejdsmarkedsbidrag. I Danmark betales dette gennem indkomstskatten frem for af virksomhederne, modsat praksis i mange andre europæiske lande, forklarer Sandemann Rasmussen.

Ligger pænt

Det hæver lønniveauet – men den samlede skat, en virksomhed skal betale, er til gengæld lav i Danmark sammenlignet med flertallet af de europæiske partnere. Doing Business’ tal for det samlede skatteniveau for en mellemstor virksomhed placerer Danmark fjerdelavest i EU efter Irland, Cypern og Luxembourg – vel at mærke inden den netop varslede skattenedsættelse til 22 procent fra 25 procent.

»Vi ser på den samlede beskatning, fordi det er det, en virksomhed skal betale ud af sin samlede profit. Gennemsnittet i OECD-landene er tæt på 50 procent, så det danske niveau på 27,7 procent er meget konkurrencedygtigt,« siger Jean Michel Lobet.

Politisk ordfører for Socialdemokratiet, Magnus Heunicke, mener, at tallene beviser, »at det er en kæmpe misforståelse, når Venstre og Liberal Alliance påstår, at velfærdssamfundet gør, at vi ikke kan konkurrere globalt«.

»Det viser, at velfærdssamfundet netop er en garant for, at vi kan konkurrere med udlandet,« siger han.

Han erkender dog, at Danmark har mistet mange job til udlandet i løbet af den økonomiske krise, og det er årsagen til, at det giver mening at sænke selskabsskatten på trods af, at Danmark ligger pænt.

»Vi gør det i selvforsvar. Svenskerne sænkede selskabsskatten den 1. januar. Tyskerne taler om det. Vi bliver nødt til at forsøge at få nogle af de 170.000 job, vi har mistet i løbet af krisen, tilbage,« siger han.

Sandemann Rasmussen er enig i, at det kan give mening at følge de nærmeste konkurrenter, som for Danmark er Sverige, Storbritannien, Norge og Tyskland. Mens de to førstnævnte allerede har sænket selskabsskatten, har de to sidstnævnte talt om at gøre det.

»Problemet er, hvis lande tæt på os, har en lavere selskabsskat. Så skal der lidt mindre til, for at en virksomhed vælger at slå sig ned i Tyskland frem for Danmark,« siger han.